**2021\_04\_07 Χαιρετισμός ΚΠΕ Μεσολογγίου «Πανδημία, ας το δούμε ως ευκαιρία»**

Καλησπέρα και από εμένα και σας ευχαριστώ για την πρόσκληση να δούμε μαζί την Πανδημία ως ευκαιρία.

Μια ιδέα του Κέντρου Περιβαλλοντικής Εκπαίδευσης Μεσολογγίου σε συνεργασία με το ΠΕΚΕΣ Δυτικής Ελλάδας, που συνδιοργανώνουν την επιμορφωτική ημερίδα και απευθύνονται σε εκπαιδευτικούς Δευτεροβάθμιας Εκπαίδευσης.

Είναι, πραγματικά, εντυπωσιακή η συμμετοχή και θα μου επιτρέψετε να αναφέρω ένα προς ένα τα 9 ΚΕΝΤΡΑ ΠΕΡΙΒΑΛΛΟΝΤΙΚΗΣ ΕΚΠΑΙΔΕΥΣΗΣ Μεσολογγίου, Δραπετσώνας, Ελευθερίου Κορδελιού & Βερτίσκου, Ιεράπετρας - Νεάπολης, Καλαμάτας, Κέρκυρας, Πραμάντων, Σικυωνίων, Φιλίππων, τα 9 ΠΕΡΙΦΕΡΕΙΑΚΑ ΚΕΝΤΡΑ ΕΚΠΑΙΔΕΥΤΙΚΟΥ ΣΧΕΔΙΑΣΜΟΥ Δυτικής Ελλάδας, 1ο Αττικής, 6ο Αττικής, 2ο Βορείου Αιγαίου, Θεσσαλίας, 3ο Κεντρικής Μακεδονίας, Κρήτης, Πελοποννήσου, Στερεάς Ελλάδας, καθώς και τις 15 ΔΙΕΥΘΥΝΣΕΙΣ ΔΕΥΤΕΡΟΒΑΘΜΙΑΣ ΕΚΠΑΙΔΕΥΣΗΣ Αιτωλοακαρνανίας, Α ́ Αθήνας, Ανατολικής Θεσσαλονίκης, Αργολίδας, Αχαΐας, Δράμας, Δωδεκανήσου, Ευβοίας, Ημαθίας, Ηρακλείου, Ιωαννίνων, Κεφαλληνίας, Μαγνησίας, Πιερίας, Ρεθύμνου.

Είναι αδύνατον να αναφέρω ονομαστικά τους 1500 και πλέον εγγεγραμμένους εκπαιδευτικούς αλλά και όλους, όσοι συμμετέχουν στο σεμινάριο.

Με αυτή σας τη συνέργεια ανεβάζετε ακόμα πιο ψηλά τον πήχη στη συνεργατικότητα, την αλληλεπίδραση, τη διάδραση στον εκπαιδευτικό, παιδαγωγικό και κοινωνικό ιστό.

Και μπορεί πριν από ένα χρόνο, όταν μπαίναμε στη δίνη της παγκόσμιας υγειονομικής κρίσης, ο τίτλος «Πανδημία, να το δούμε ως ευκαιρία» να ακουγόταν σαν ένα οξύμωρο σχήμα και η επιλογή των λέξεων να θεωρούταν ανεπιτυχής ή και ατυχής, σήμερα, όμως, ξέρουμε, ότι παρά τις πρωτόγνωρες συνθήκες, που έχει επιφέρει η πανδημία, μπορούμε να αναγνωρίσουμε τις προοπτικές και να διακρίνουμε την ευκαιρία.

Ξεπεράσαμε όλοι μαζί την πρώτη αμηχανία της σύγχρονης εξ αποστάσεως εκπαίδευσης και τον προβληματισμό για την παιδαγωγική, εκπαιδευτική και μαθησιακή πρόοδο, λόγω των νέων συνθηκών, και η χρήση των ψηφιακών μέσων οδήγησε στον ψηφιακό γραμματισμό και την αλλαγή της εκπαίδευσης μέσω της αξιοποίησης της τεχνολογίας.

Αυτή ήταν η αρχή ενός πολύπλευρου και απαιτητικού εγχειρήματος. Με στόχο την συνέχεια της μαθησιακής διαδικασίας, δώσαμε μια γενναία ώθηση στον ψηφιακό μετασχηματισμό της εκπαίδευσης. Δεν ήταν εύκολο αλλά, σίγουρα, άξιζε όλον τον κόπο κ την πορεία, η κάλυψη του ψηφιακού χάσματος στην εκπαίδευση.

Αξιοποιούμε την ευκαιρία και δημιουργούμε τις συνθήκες, ώστε όλα τα παιδιά να έχουν πρόσβαση στην ψηφιακή γνώση.

Αξιοποιούμε την ευκαιρία και αναδεικνύουμε την αξία της συνεργατικής μάθησης και της παιδαγωγικής αξιοποίησης των Τεχνολογιών της Πληροφορίας και της Επικοινωνίας στην εκπαιδευτική πράξη.

Αξιοποιούμε τα σύγχρονα περιβάλλοντα διδασκαλίας, προωθούμε τη βιωματική, ανακαλυπτική και διερευνητική μάθηση, προτείνουμε, παρέχουμε και εξασφαλίζουμε τα εκπαιδευτικά εργαλεία.

Ανακαλύπτουμε και επαναπροσδιορίζουμε την άμεση εφαρμογή των ψηφιακών μέσων στην εκπαίδευση ως ένα ψηφιακό δίαυλο επικοινωνίας ανάμεσα στο σύγχρονο σχολικό περιβάλλον και τον κόσμο.

Τα ψηφιακά μέσα έθεσαν τις βάσεις για ένα περιβάλλον διαδραστικό, αποδοτικό και γοητευτικό, μέσα από μια αμιγώς διαδικτυακή διαδρομή.

Και η συχνή αναφορά στη λέξη περιβάλλον δεν είναι καθόλου τυχαία, καθώς δε θα μπορούσε να αντικατασταθεί από καμία άλλη λέξη.

Το περιβάλλον, ο χώρος γύρω μας. Ένας χώρος που υπήρχε πριν από εμάς και θα υπάρχει και μετά από εμάς.

Μια λέξη που μας οδηγεί στην ουσία, τη φιλοσοφία και την κουλτούρα της Αειφορίας, αυτό το «για πάντα» που θέλω να φέρω μέσα μου, γύρω μου, για μένα, για τους άλλους, για το περιβάλλον, για την κοινωνία.

Από κει και πέρα, όλα αποκτούν άλλη διάσταση, όταν η δέσμευση είναι συνειδητή, όταν ανάγονται σε υπόθεση προσωπική.

Προσωπική υπόθεση είναι και η απόφαση για ενεργοποίηση συνειδήσεων και κινητοποίηση δυνάμεων.

Μου κέντρισε, ιδιαιτέρως, την προσοχή η ιδέα του συνεργατικού ψηφιακού αποθετηρίου με θέμα την πανδημία και την εκπαίδευση γύρω από αυτό το ζήτημα, ένα χρήσιμο εργαλείο για την εκπαιδευτική κοινότητα, που θα μπορούσε στην εξέλιξή του να αποτελέσει τη βάση για τη δημιουργία ενός ομοθεματικού Εθνικού Θεματικού Δικτύου Περιβαλλοντικής Εκπαίδευσης/Εκπαίδευσης για την Αειφορία.

Τολμήστε, επιχειρήστε, προτείνετε, υλοποιήστε!

Ονειρευτείτε, πειραματιστείτε , δημιουργήστε!

Έχουμε ανάγκη από εμπνευσμένες προτάσεις, από ιδέες που μετασχηματίζουν την δυσκολία σε ευκαιρία, την απειλή σε εφόδιο, τον περιορισμό σε ταξίδι.

Αρκεί να αλλάξουμε οπτική και μέσο.

Επιβραβεύω και ενθαρρύνω, με κάθε ευκαιρία, τη διαρκή προσπάθεια των εκπαιδευτικών μας λειτουργών για εξέλιξη, αναβάθμιση και επικαιροποίηση γνώσεων, εκπαιδευτικών μοντέλων και παιδαγωγικών πρακτικών, σύμφωνα με τις παγκόσμιες τάσεις.

Είμαστε παρόντες στις νέες προκλήσεις, δημιουργούμε τις προϋποθέσεις, διαμορφώνουμε τις συνθήκες, διακρίνουμε τις ευκαιρίες … με κάθε ευκαιρία!

Σας ευχαριστώ πολύ για την πρόσκληση, καλή συνέχεια στις εργασίες της ημερίδας, καλή επιτυχία στους στόχους σας!